Balkanska forsitija
Balkanska ili evropska forsitija () je endemična vrsta iz roda forsitija, čiji areal rasprostranjenja obuhvata severnu Albaniju i Metohiju.

Opis biljke 
Koren je veoma dobro razvijen i po tipu žiličast.

Stablo je praktično drvenasto, veoma razgranato sa svetlosivosmeđom korom, mada su mlađe grane još uvek žutozelene. Po sebi imaju ovalne, bradavičaste lenticele.

List je prost i potpun (ima lisnu osnovu, dršku i lisku). Po obliku je elipsast ili jajast, a po obodu može biti nazubljen. Na vrhu je zašiljen, svetlozelene boje i bez dlačica. Dužina iznosi 4-8cm, a širina 2-3cm. Nervatura je mrežasta.

Cvet je pojedinačan, ili je ih je po dva, tri na kratkim izdancima. Čašicu i krunicu čine po četiri srasla listića (simpetalija). Krunica je tamnožuta i razdeljena na četiri dela, znatno duža od početne cevi koja čini krunicu. Ima dva relativno velika prašnika. Tučak se sastoji od dva oplodna listića, sinkarpan je i nadcvetan. Biljka je jednodoma, a prisutna je heterostilija. Obično cveta u aprilu pre nego što olista.

Plod je izdužena čahura, sa više semena, koji puca po dva uzdužna šava. Osim iz semena, ova biljka se razmnožava i vegetativno.

Stanište 
Ovo je termofilna i heliofilna vrsta, što znači da traži svetlost i toplotu. Naseljava najčešće ogoljene terene na serpentinu do visine od 1.000m.

Areal 
Balkanska forsitija je tercijarni relikt i endemit Balkanskog poluostrva, što znači da naseljava područja Albanije i bivših država Jugoslavije.

Zaštita 
Balkanska forsitija je zakonom zaštićena kao prirodna retkost. Stručnjaci Botaničke bašte „Jevremovac“ u Beogradu su uspešno rasadili ovu vrstu na nekoliko lokacija i na taj način dali svoj doprinos da se ova lepa vrsta sačuva.

Izvori 

Lamiales